《咏晴》
宋代·袁说友

农夫一饱尝忧迟，十年五旱无已时。
今年陇上消息好，天不靳我食与衣。
黄梅雨了时雨至，三尺稻梗一尺泥。
不忧夏潦忧甲子，阿香忽放雷车归。
白波翠浪雨沾足，已觉抄云先簸粞。
新春入甑供晨炊，吾农自此今无饥。
迩来更说蠲输好，州邑抚我如婴儿。
如今不怨田家苦，但忆诗人歌子妇。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。